**Samuel Pellionis** (maď. Pellionisz; \* 27. jún 1870, Dobšiná – ✝ 12. júl 1953) bol básnik a dramatik z Dobšinej, ktorý písal v nemeckom nárečí Dobšinej zvanom *Topschrisch* alebo *Buleenerisch*. Nemal vyššie akademické vzdelanie a živil sa ako obuvník, napriek tomu počas života napísal mnoho diel, z ktorých sa veľká časť nezachovala. Niektoré básne a jedna divadelná scéna vyšli v novinách *Dobsina és vidéke*, ktoré vychádzali do roku 1918. V roku 1993 bola publikovaná zbierka *Topscher Gakrokel*, v ktorej je väčšina básní uvedená v pôvodnom nárečí, niektoré sú preložené do spisovnej nemčiny. Úvod knihy napísal vnuk autora Samuel Fischer.

Život
-----

Básnik prežil väčšinu svojho života v Dobšinej, ale počas učňovskej vandrovky a povinnej vojenskej služby strávil istý čas v Budapešti a vo Viedni – v oboch mestách pracoval vo voľnom čase v divadle ako komparzista. Počas jeho života sa Dobšiná nachádzala až v štyroch rôznych štátoch s rôznymi politickými zriadeniami, čo sa výrazne odrazilo aj na básnikovej tvorbe. Síce bol Samuel Pellionis často vnímaný najmä ako humorný básnik/dramatik, jeho diela sú výnimočné najmä tým, že v nárečí rozoberal nielen svoje rodné mesto a kraj, ale aj (lokálne a svetové) politické dianie, sociálne rozdiely alebo morálne otázky. Počas prvej svetovej vojny napísal mnoho pacifistických diel.

Po skončení Druhej svetovej vojny musela väčšina Nemcov z Dobšinej na základe Benešových dekrétov opustiť Česko-Slovensko, ale Samuelovi Pellionisovi, ktorý už mal v tom čase viac ako 75 rokov, bolo umožnené v Dobšinej zostať. Ako možno jediný karpatsko-nemecký nárečový básnik opísal vo svojich dielach situáciu, v akej sa následne zvyšní Nemci na Slovensku ocitli, priamo na mieste a v reálnom čase.

Zrejme aj z dôvodu chýbajúceho vzdelania nebola Samuelovi Pellionisovi venovaná počas jeho života veľká pozornosť z kruhov literárnych vedcov, i keď sa spomína v niekoľkých publikáciách o Dobšinej alebo o nemeckej nárečovej literatúre. V 70. a 80. rokoch 20. storočia sa básnikovi venoval slovenský germanista Juraj Valiska, ktorý ho spomína vo vedeckých článkoch a v publikáciách o nemeckých nárečiach na Spiši a v Dobšinej.

Fotografia hrobu Samuela Pellionisa. Ku krížu je pripevnená tabuľka s veršami.Hrob Samuela Pellionisa v Dobšinej
Samuel Pellionis je pochovaný na cintoríne v Dobšinej. Na svoj náhrobný kameň si nechal napísať:

| HIER RUHT DEAR
FAT LUSTIG BOAR
OCH EN TRAUER
SPASS HOT GEBEN.
BEN EAR NET
GASTOABEN BEAR
BOLLT EAR SECHER
HEIT NOCH LEBEN | Tu odpočíva ten, čo vždy veselý bol
Aj v smútku špás ( veselosť ) dával.
Keby nebol býval zomrel
bol by iste dnes ešte  žil. |
| --- | --- |

Referencie
----------

1. ↑  ROZLOŽNÍK, Ondrej. *Samuel Pellionis – významná osobnosť baníckeho mesta Dobšiná* [online]. majgemer.sk, 2011-01-20, [cit. 2022-10-14]. Dostupné online.
2. ↑  PELLIONIS, Samuel. *Topscher Gakrokel : Gaschichten und Gadichte aus der olten Topscha Dobschau*. Košice : Vydavatels̕tvo Dolinár, 1993. (1. Ausg.) Dostupné online. ISBN 80-901140-3-2.
3. ↑  ROZLOŽNÍK, Ondrej. *Samuel Pellionis – zabudnutý gemerský básnik z Dobšinej* [online]. majgemer.sk, [cit. 2022-10-14]. Dostupné online.
4. ↑   *Samuel PELLIONIS - dobšinský spisovateľ a básnik* [online]. DOBŠINÁ od Dobšinčana, [cit. 2022-10-14]. Dostupné online. Archivované 2022-10-14 z originálu.